Dapper plaagbestryder fnuik kapers
Inwoners het tot 1 Maart kans om kommentaar te lewer oor die basiese evalueringsverslag van die Cullinan-verbypad (K14).
'n Tydelike verbypad, 'n grondpad van 1.9 km, herlei verkeer vanaf die noorde van Pretoria na dié dorp. Die beraming was dat die grondpad vir ongeveer twee jaar gebruik sal word tot konstruksie aan 'n nuwe pad, die K14, wat aan Oudorp se suidekant gaan verby loop, klaar is.
Die tydelike grondpad loop vanaf die R513 (Zambeziweg-verlenging) tot by Zonderwaterweg-wes, vanwaar dit verkeer na die Rayton-pad neem.
Die aanwysingsborde op die Rayton-pad (R515) na die tydelike grondpad wat die noorde van Pretoria met Cullinan verbind
In September verlede jaar het ons berig dat JG Afrika Ingenieurs en Omgewingskonsultante aangewys is as die onafhanklike omgewingspraktisyns wat die omgewingsmagtigingsproses vir dié K14-padprojek doen.
Die plan is om 'n gedeelte van Zonderwaterweg te verlê. Zonderwaterweg is 'n provinsiale roete (S249) wat Hotelstraat met die Rayton-pad (R515) verbind en ook verby die Cullinan Gekombineerde Skool loop. Omdat swaar verkeer verby die skool 'n gevaar inhou, word 'n gedeelte van Zonderwaterweg verlê om toegang slegs aan inwoners te bied.
Die konsep basiese evalueringsverslag gaan oor die konstruksie van die volgende gedeelte van die K14-pad wat by die Rayton-pad (R515) sal aansluit asook die verlegging van die bestaande Zonderwaterweg om toegang aan plaaslike inwoners te bied.
Die verslag is beskikbaar op JG Afrika, voorheen bekend as Jeffares & Green, se webtuiste, www.jgafrika.com. Kopieë is ook beskikbaar by Rayton Biblioteek op die hoek van Oakley en Montrose-straat, tel: 012-358-7018, of Refilwe Biblioteek op die hoek van Rumo en Tswelopelestraat, tel: 012-358-7209.